SKRIFTLIG FORESPØRGSEL E-3124/00

af Patricia McKenna (Verts/ALE) til Kommissionen

(6. oktober 2000)

Om: URBAN II

Retningslinjerne for URBAN II offentliggjordes i maj, og den irske stat skal indsende forslag til godkendelse i Kommissionen inden den 19. november 2000. Imidlertid er det kommet frem, at regeringen har besluttet at ændre udbuds- og udvælgelsesproceduren vedrørende projekter, der er berettigede til støtte, bl.a. uden at konsultere de lokale myndigheder. Der er blevet bevilliget 3,9 mio. £ til Irland under URBAN II, en reduktion sammenlignet med de 16,6 mio. £, Irland modtog under URBAN I, og Kommissionens retningslinjer for URBAN II indeholder et projekt i Irland.

Under URBAN I anmodede den irske regering de lokale myndigheder, de lokale erhvervssammenslutninger og de regionale partnerskabskomiteer om at deltage og opfordrede dem til at ansøge om støtte. De irske myndigheder har imidlertid nu meddelt, at de ikke vil acceptere nogen ansøgninger fra de berettigede lokale myndigheder og eksisterende udviklingsstrukturer, hvorimod de gennem deres egne konsultations- og udvælgelsesprocedurer vil indsende deres egen ansøgning om et irsk program til Europa-Kommissionen.

Mener Kommissionen, at denne ændrede procedure er i strid med retningslinjerne i URBAN II? Er Kommissionen af den opfattelse, at mangelen på en egentlig udbudsprocedure udgør en fare for den korrekte gennemførelse af URBAN II i Irland? Hvad agter Kommissionen at gøre for at løse disse problemer?

Mener Kommissionen ikke, at denne procedure vil være i strid med partnerskabsprincipperne som fastlagt i de nye generelle bestemmelser for strukturfondene (Rådet forordning nr. 1260/1999(1) om vedtagelse af generelle bestemmelser for strukturfondene?

(1) EFT L 161 af 26.6.1999, s. 1.

Svar afgivet på Kommissionen vegne af Michel Barnier

(10. november 2000)

Irland er berettiget til at modtage i alt 5 mio. EUR (1999-priser), som skal allokeres til et operationelt program under Fællesskabsinitiativet URBAN II i perioden 2000-2006. I princippet er et område støtteberettiget, hvis det opfylder mindst tre af de ni kriterier i retningslinjerne for URBAN II(1), i henhold til hvilke udviklingsstrategierne skal udvælges på grund af kvalitet, innovation og påviselige resultater.

I henhold til artikel 8, stk. 1, i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(2) skal Fællesskabets aktioner udformes i tæt samarbejde med Kommissionen og medlemsstaten sammen med de myndigheder og instanser, som medlemsstaten udpeger inden for rammerne af de nationale bestemmelser og praksis.

Udvælgelsesproceduren for støtteberettigede områder er et ansvar, som er blevet uddelegeret til medlemsstaten. Principperne for partnerskab, som er nævnt i de generelle forordninger, henviser ikke så meget til denne nationale udvælgelsesproces som til den indledende fase i et URBAN II-program, når først byen er blevet udpeget. Den irske regerings ændringer i de nationale udbuds- og udvælgelsesprocedurer er derfor ikke en overtrædelse af de generelle forordninger for strukturfondene. Kommissionen vil dog insistere på, at lokale partnerskaber inddrages i udarbejdelsen og gennemførelsen af de operationelle programmer.

(1) EFT C 141 af 19.5.2000.

(2) EFT L 161 af 26.6.1999.